Tikkarga l-ġirja elettorali għall-elezzjoni Presidenzjali fl-Istati Uniti nhar it-3 ta' Novembru. Eliġibbli jivvutaw iktar minn 156 miljun ruħ, fosthom ċittadini Amerikani li jgħixu barra pajjiżhom. F'Malta u Għawdex hawn madwar 5,000 ċittadin Amerikan li għandhom dritt jivvutaw bil-vot tagħhom irid jasal sa mhux iktar tard mit-13 t'Ottubru. Ftit inqas minn xahar u nofs bogħod mill-elezzjoni Presidenzjali, l-Istati Uniti qed tipprepara għall-elezzjoni li fiha jridu wkoll jivvutaw dawk iċ-ċittadini li mhux qed jgħixu f'pajjiżhom, fosthom f'Malta. Il-kap tad-dipartiment tal-konsolat fl-ambaxxata Amerikana f'Malta, Taryn Kaili qalet lil TVM li f'Malta u Għawdex hawn madwar ħames t'elef ċittadin Amerikan li huma eliġibbli jivvutaw fl-elezzjoni Presidenzjali. Jistgħu jagħmlu dan b'diversi modi, bil-posta normali jew dik elettronika. Ċittadini Amerikani barra pajjiżhom ikunu rreġistrati fl-istati oriġinali tagħhom, bil-kap tad-dipartiment tal-konsolat fl-ambaxxata Amerikana f'Malta tispjega li l-vot tagħhom irid jasal ġimgħat qabel it-3 ta' Novembru, il-ġurnata li fiha ssir l-elezzjoni fl-Istati Uniti. Minn Lulju 2020. ċittadini ta' ħames stati Amerikani – Colorado, Hawaii, Oregon, Utah u Washington bdew jivvutaw bil-posta għall-elezzjoni presidenzjali tal-Istati Uniti. Il-votazzjoni bil-posta fl-Istati Uniti hija għażla li jista' jmur għaliha l-elettorat fi 33 stat u f'dawn iż-żminijiet meta d-dinja nħakmet mill-pandemija tal-Covid-19, din l-għażla hija iktar mixtieqa.